Document ID: 32010R0383

KOMISJONI MÄÄRUS (EL) nr 383/2010,
5. mai 2010,
millega ei anta luba teatavale toidu kohta esitatavale tervisealasele väitele, välja arvatud haigestumise riski vähendamisele ning laste arengule ja tervisele viitavale väitele
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1924/2006 toidu kohta esitatavate toitumis- ja tervisealaste väidete kohta, (1) eelkõige selle artikli 18 lõiget 5,
ning arvestades järgmist:
(1)
Vastavalt määrusele (EÜ) nr 1924/2006 on keelatud esitada toidu kohta tervisealaseid väiteid, kui komisjon ei ole kõnealuse määruse kohaselt neile luba andnud ja kui need väited ei ole esitatud lubatud väidete nimekirjas.
(2)
Määruses (EÜ) nr 1924/2006 on ka sätestatud, et toidukäitlejad võivad esitada tervisealaste väidete lubamise taotlusi liikmesriigi pädevale asutusele. Liikmesriigi pädev asutus edastab kehtivad taotlused Euroopa Toiduohutusametile (edaspidi „toiduohutusamet”).
(3)
Pärast taotluse kättesaamist peab toiduohutusamet viivitamata teavitama teisi liikmesriike ja komisjoni ning esitama asjaomase tervisealase väite kohta arvamuse.
(4)
Komisjon peab tervisealaste väidete lubamise kohta otsuse tegemisel võtma arvesse toiduohutusameti arvamust.
(5)
Pärast seda, kui ELVIR S.A.S. oli 5. juunil 2008 esitanud määruse (EÜ) nr 1924/2006 artikli 13 lõike 5 kohase taotluse, pidi toiduohutusamet esitama arvamuse tervisealase väite kohta, mis on seotud kiudaine- ja valgurikka piimatoote mõjuga näljatunde vähendamisele (küsimus nr EFSA-Q-2008-396) (2). Taotleja esitatud väide oli sõnastatud järgmiselt: „Toode vähendab näljatunnet”.
(6)
19. detsembril 2008 said komisjon ja liikmesriigid toiduohutusameti teadusliku arvamuse. Arvamusest ja selle järel toiduohutusameti esitatud selgitusest järeldus, et esitatud andmete alusel ei saa kindlaks teha põhjuslikku seost kiudaine- ja valgurikka piimatoote tarbimise ja näljatunde sellise vähenemise vahel, mis on toitumise seisukohast või füsioloogiliselt kasulik toidust saadava energia hulga mõttes. Sellest tulenevalt jõudis toiduahela ja loomatervishoiu alaline komitee oma 27. aprilli 2009. aasta koosolekul järeldusele, et seda tervisealast väidet tuleks veel kaaluda, ning 24. juunil 2009 esitas komisjon toiduohutusametile taotluse saada täiendavat nõu mitme asjaolu kohta, mis on seotud esitatud taotlusega.
(7)
22. juulil 2009 said komisjon ja liikmesriigid toiduohutusametilt vastuse, milles selgitatakse, et kuna puuduvad andmed uuringutel kehtinud toitumistingimuste kohta, ei saa täheldatud mõju omistada ainuüksi katsetatud toidule. Seega ei saa kõnealust tervisealast väidet pidada määruses (EÜ) nr 1924/2006 sätestatud nõuetele vastavaks ja sellele ei tohiks luba anda.
(8)
Käesoleva määrusega ette nähtud meetmete kindlaksmääramisel on arvesse võetud taotlejate ja avalikkuse esindajate märkusi, mis on esitatud komisjonile vastavalt määruse (EÜ) nr 1924/2006 artikli 16 lõikele 6.
(9)
Määruse (EÜ) nr 1924/2006 artikli 13 lõike 1 punktis c osutatud tervisealaste väidete suhtes kehtivad kõnealuse määruse artikli 28 lõikes 6 sätestatud üleminekumeetmed ainult juhul, kui väited vastavad seal nimetatud tingimustele, mille hulgas on ka tingimus, et loataotlused tervisealaste väidete kohta, mis ei ole kuulunud liikmesriigis hindamisele ja loa andmisele, tuleb esitada enne 19. jaanuari 2008. Kuna käesoleva määrusega reguleeritava tervisealase väite taotlust ei esitatud enne seda kuupäeva, ei saa selle suhtes kohaldada kõnealuse määruse artikli 28 lõikes 6 ette nähtud üleminekuperioodi.
(10)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määruse lisas esitatud tervisealast väidet ei lisata määruse (EÜ) nr 1924/2006 artikli 13 lõikes 3 sätestatud ühenduse lubatud väidete nimekirja.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. mai 2010

Labels: 12
0
3
17